Kommissionens forordning (EF) nr. 1130/2002

af 27. juni 2002

om fastsættelse for produktionsåret 2001/02 af den faktiske spanske og portugisiske produktion af ikke-egreneret bomuld og det beløb, som målprisen nedsættes med

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Grækenlands tiltrædelse, særlig protokol nr. 4 om bomuld, senest ændret ved Rådets forordning (EF) nr. 1050/2001(1),

under henvisning til Rådets forordning (EF) nr. 1051/2001 af 22. maj 2001 om støtte til bomuldsproduktionen(2), særlig artikel 19, stk. 2, og

ud fra følgende betragtninger:

(1) Ifølge artikel 16, stk. 3, i Kommissionens forordning (EF) nr. 1591/2001 af 2. august 2001 om gennemførelsesbestemmelser til støtteordningen for bomuld(3) fastsættes den faktiske produktion for et produktionsår inden den 15. juni i det pågældende produktionsår.

(2) Ifølge artikel 19, stk. 2, tredje led, i forordning (EF) nr. 1051/2001 fastsættes den faktiske produktion under hensyntagen navnlig til de mængder, der er blevet ansøgt om støtte for.

(3) For produktionsåret 2001/02 fastsættes den faktiske spanske produktion således til 336984 t og den faktiske portugisiske produktion til 612 t. På grund af de problemer, der har været i Grækenland med anvendelsen af støtteordningen for bomuld i det første produktionsår efter ikrafttrædelsen af forordning (EF) nr. 1051/2001, kendes alle oplysninger, der gør det muligt at vurdere størrelsen af den faktiske græske produktion, endnu ikke endeligt. Eftersom disse oplysninger således endnu ikke foreligger og dermed naturligvis heller ikke kan undersøges, er det for tidligt at fastsætte den faktiske græske produktion af ikke-egreneret bomuld og den deraf følgende prisnedsættelse.

(4) Ifølge artikel 7, stk. 2, i forordning (EF) nr. 1051/2001 nedsættes den i artikel 3, stk. 1, omhandlede målpris i enhver medlemsstat, hvori den faktiske produktion overstiger den nationale garantimængde, hvis Spaniens og Grækenlands samlede faktiske produktion overstiger 1031000 t. Beregningen af nedsættelsen varierer efter, om den nationale garantimængde er blevet overskredet både i Spanien og i Grækenland eller kun i den ene af medlemsstaterne.

(5) For produktionsåret 2001/02 overskrides den nationale garantimængde i Spanien og ud fra de oplysninger, der allerede foreligger, helt sikkert også i Grækenland. Den faktiske spanske produktion ligger under den nationale garantimængde forhøjet med 113000 t. Ifølge artikel 7, stk. 4, første afsnit, i forordning (EF) nr. 1051/2001 udgør nedsættelsen af målprisen for Spanien derfor 50 % af den procentdel, hvormed den nationale garantimængde er overskredet, og som er omhandlet i samme artikels stk. 3. Nedsættelsen bliver således som fastsat nedenfor.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Naturfibre -

UDSTEDT FØLGENDE FORORDNING:

Artikel 1

1. For produktionsåret 2001/02 fastsættes den faktiske produktion af ikke-egreneret bomuld til 336984 t for Spanien og 612 t for Portugal.

2. Målprisen nedsættes for produktionsåret 2001/02 med 18,815 EUR/100 kg for Spanien.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. juni 2002.

På Kommissionens vegne

Franz Fischler

Medlem af Kommissionen

(1) EFT L 148 af 1.6.2001, s. 1.

(2) EFT L 148 af 1.6.2001, s. 3.

(3) EFT L 210 af 3.8.2001, s. 10.